Årsberetning 2023

Foreningen har afholdt 3 bestyrelsesmøder, derudover arrangementerne Rømødag, generalforsamling og fondsuddeling.

I januar blev der afholdt bestyrelsesmøde, hvor suppleanterne var inviteret med. Her kan de få et indblik i hvordan vi arbejder, og vi lærer også alle hinanden bedre at kende. På mødet blev det besluttet, at årets tema til Fondsuddelingen er: Bæredygtige grønne initiativer, der fremmer trivsel og fællesskaber

Den 3. marts blev der afholdt den årlige Rømødag på Refugiet, som sædvanlig var der fint fremmøde.

Rømødagen begyndte med stemningsfyldt morgensang i Kapitelsalen, hvor der er plads til fordybelse og eftertænksomhed.

Efter morgensangen og formiddagskaffe/te bød Formanden for Den Nordslesvigske Kvindeforening på bestyrelsens vegne velkommen til de fremmødte, i alt 76 deltagere.

Foredraget var med Pia Fris Laneth, som er forfatter, journalist, filminstruktør, foredragsholder og har en kandidat i politik og administration. Foredraget tog udgangspunkt i hendes meget velskrevne bog Lillys Danmark - Historie om kvindelivet i det danske samfund fra 1880 til 2000. Det er en familiekrønike på mere end 600 sider.

Højskolelærer på Uldum Højskole Jacob Vestager Tybjerg tog forsamlingen med på en rundtur i sangverdenen, hvor der blev sunget nye og gamle sange fra højskolesangbogen og krydret med historier om sangene. Da vi er en kvindeforening, blev der taget udgangspunkt i sangene fra de kvindelige komponister og sangskrivere.

Foredragsholderne fik meget fortjent klapsalver og ros for deres fortællinger.

I april blev der afholdt bestyrelsesmøde, hvor regnskabet for forening og fond blev gennemgået sammen med statsautoriseret revisor Jan Wilhelmsen. Der var 400.000 kr. til rådighed til årets fondsuddeling.

Den 9. maj blev der afholdt generalforsamling i Naldtanglejren beliggende ved Varnæs direkte ved Alssund, en feriekoloni, der ejes af Foreningen De Danske Børneinstitutioner i Aabenraa. Der var igen et fint fremmøde af vores medlemmer.

På generalforsamlingen blev der taget afsked med eksternt medlem af fondsbestyrelsen Anette Jensen, da hun er flyttet til Ribe.

I henhold til Fundats § 9 udpeger bestyrelsen selv ét yderligere medlem til fondens bestyrelse.

Bestyrelsen havde udpeget Anne Marie Baun, der bor i Bredebro, som eksternt medlem af fondsbestyrelsen.

Efter generalforsamlingen fortalte Forretningsfører Karsten Gram, Foreningen De Danske Børneinstitutioner om Naldtanglejren, herunder aktiviteten ”Tusindfryd” – det maritime sted i børnehøjde. Efter indlægget viste Karsten de fremmødte rundt i den flotte feriekoloni.

Den slesvigske kvindeforenings mangeårige formand, Annemarie Erichsen døde i september. Den Slesvigske Kvindeforenings medlemmer er dansksindede i Sydslesvig, og der har været et nært samarbejde og dialog i mange år, og tradition for at invitere bestyrelsesmedlemmerne til de årlige arrangementer nord og syd for grænsen. Formanden deltog i mindehøjtideligheden.

Den 23. september uddelte fonden fondsmidler på i alt 400.000 kr. på Folkehjem i Aabenraa, 24 foreninger modtog en donation, det var virkelig en festdag for alle.

3 fondsmodtager fra år 2022 sluttede dagen af med at fortælle om deres projekter.

Visby Lokalråd fortalte om tilblivelse af Multisalen – et aktivt og formelt mødested.

Agerskov Ungdomsforening fortalte om Mødestedet, der har til formål at samle byens borgere til idræt og socialt samvær i bymidten.

Kælkebakkens venner/Toftlund Udviklingsråd fortalte om områdets forvandling til en grøn oase, hvor hele familien kan være aktive sammen.

Der er blevet uddelt fondsmidler for i alt 4.833.000 kr. siden år 2009, og bestyrelsens mål er fortsat at uddele fondsmidler mange år frem.

Foreningen har modtaget medlemsbidrag fra 96 medlemmer, en tilbagegang på 29 medlemmer.

Medlemmerne modtager løbende information via nyhedsbrev, og alle kan være medlem i Facebook-gruppen uden at skulle betale medlemsbidrag, og det er der rigtig mange, der benytter sig af.

Tak til revisor Jan Wilhelmsen for vejledning og veludført revision af regnskaber for forening og fond.

Tak til bestyrelsen for godt samarbejde og engagement i det forgange år, jeres hjælp er uundværlig.

Til sidst en tak til vores medlemmer for opbakningen, det er dejligt, at medlemmerne har lyst til at komme til foreningens arrangementer.